Una exposició 'Accidental' a la Casa de Cultura d'Alboraia
08 de maig de 2023

El passat 5 de maig la Casa de Cultura 'José Peris Aragó' d'Alboraia va acollir l'exposició "Accidental" on els artistes Laia Rico i Carles Blàzquez utilitzen la fotografia com a forma d'art visual. Un mitjà molt poderós que captura i transmet històries i a la qual s'uneix la pintura, els colors i les textures que donen vida a aquest conjunt artístic.

El divendres tant Laia com Carles van presentar la seua obra a Alboraia, on van estar envoltats de públic que desitjava conéixer la mostra del seu treball i en la qual van participar dos joves artistes Luca i Marc que van deixar impressionats a tot el món amb l'increïble mural que dona la benvinguda a “Accidental”. A l'esdeveniment també va assistir el regidor de Cultura, Manuel Andreu i alguns membres de la corporació municipal.

A través d'aquesta exposició, sense ordre lògic aparent i on tot sembla un accident, els assistents poden explorar la connexió entre les diferents instantànies i les seqüències narratives que criden amb força al que mira, al que gaudeix del que se li mostra.

Cada imatge ofereix una oportunitat per a reflexionar sobre les històries que ens contem a nosaltres mateixos i les històries que contem a la resta i que no sempre coincideixen. Al cap i a l'últim com assenyalen els artistes tota foto també és un relat i per què no, tota foto també té la seua part de mentida, però aquesta exposició és tan real que es pot gaudir en la primera planta de la Casa de la Cultura fins al 26 de maig.

En el següent àlbum de fotos podràs veure un resum de l'esdeveniment